b'\n_START_ARTICLE_\nChupacabra\n_START_PARAGRAPH_\nChupacabra (din limba spaniol\xc4\x83 chupar = a suge  \xc8\x99i cabra = capr\xc4\x83) este un presupus animal care ar tr\xc4\x83i \xc3\xaen America. Prezen\xc8\x9ba sa este afirmat\xc4\x83 mai ales de membrii comunit\xc4\x83\xc8\x9bii latino-americane. Aceste creaturi au fost atestate pentru prima dat\xc4\x83 \xc3\xaen 1994, \xc3\xaen Puerto Rico, dar recent au \xc3\xaenceput s\xc4\x83 se manifeste \xc8\x99i \xc3\xaen unele state din SUA \xc8\x99i Mexic._NEWLINE_Chupacabra se traduce ca \xe2\x80\x9esug\xc4\x83tor de capre\xe2\x80\x9d, denumire care se datoreaz\xc4\x83 presupusului s\xc4\x83u obicei de a ataca animale domestice, \xc3\xaen special capre, pentru a le suge s\xc3\xa2ngele. Aceste animale stranii sunt observate cu prec\xc4\x83dere \xc3\xaen timpul cre\xc8\x99terii num\xc4\x83rului de OZN-uri semnalate \xc3\xaen regiune. Cadavrele au numeroase r\xc4\x83ni, de regul\xc4\x83 de form\xc4\x83 circular\xc4\x83, cu un diametru \xc3\xaentre 0,6 \xc8\x99i 1,25\xc2\xa0cm, \xc8\x99i foarte ad\xc3\xa2nci, uneori ating\xc3\xa2nd 12\xc2\xa0cm \xc3\xaen profunzime._NEWLINE_Descrierea sa variaz\xc4\x83 de la un martor la altul, dar \xc3\xaen general se crede c\xc4\x83 ar fi de dimesiunea unui urs mic, cu spini pe spinare, care se \xc3\xaentind de la cre\xc8\x99tetul capului p\xc3\xa2n\xc4\x83 la baza cozii. Este descris ca av\xc3\xa2nd un cap oval cu maxilare proeminente, ochi mari de culoare ro\xc8\x99ie, gur\xc4\x83 mic\xc4\x83 cu col\xc8\x9bi ascu\xc8\x9bi\xc8\x9bi, corp acoperit cu blan\xc4\x83 p\xc4\x83roas\xc4\x83 deas\xc4\x83, m\xc3\xa2ini cu trei degete dotate cu gheare \xc8\x99i picioare robuste. A fost \xc3\xaenaintat\xc4\x83 ipoteza existen\xc8\x9bei unei specii hibride extraterestre. De asemenea, se prea poate ca animalele mutilate s\xc4\x83 fie rezultatul ritualurilor unor secte satanice._NEWLINE_\xc3\x8en iulie 2007, o\xc2\xa0americanc\xc4\x83 ar fi descoperit cadavrul unui chupacabra \xc8\x99i l-ar fi studiat atent, fotografiindu-l, prepar\xc3\xa2ndu-l \xc8\x99i conserv\xc3\xa2ndu-i capul \xc3\xaentr-o lad\xc4\x83 frigorific\xc4\x83 pentru analize de ADN. Creatura c\xc3\xa2nt\xc4\x83rea 20\xc2\xa0kg \xc8\x99i sem\xc4\x83na cu un c\xc3\xa2ine f\xc4\x83r\xc4\x83 p\xc4\x83r, cu ni\xc8\x99te col\xc8\x9bi puternici de vampir. \xc3\x8en ciuda tuturor presupuselor dovezi, majoritatea biologilor care se ocup\xc4\x83 de animale s\xc4\x83lbatice consider\xc4\x83 c\xc4\x83 Chupacabra este o \xe2\x80\x9elegend\xc4\x83 urban\xc4\x83\xe2\x80\x9d._NEWLINE_Se crede c\xc4\x83 un animal filmat de doi poli\xc8\x9bi\xc8\x99ti americani, din ora\xc8\x99ul Cuero, Texas, care are corpul complet lipsit de p\xc4\x83r, membrele posterioare extrem de lungi \xc8\x99i un cap terminat cu un bot imens, care nu este nici c\xc3\xa2ine \xc8\x99i nici coiot, ar fi un Chupacabra._NEWLINE_S-au g\xc4\x83sit mai multe tipuri de cadavre de Chupacabra, dar nu se poate spune exact dac\xc4\x83 \xc8\x99i restul lor (cele cu membre inferioare foarte lungi, cu spini sau pene pe spate etc.) ar fi reale.'